Πρόταση απόφασης του Συμβουλίου για την κοινοτική θέση στο Συμβούλιο Σύνδεσης σχετικά με τη συμμετοχή της Βουλγαρίας σε κοινοτικά προγράμματα στους τομείς της κατάρτισης και της εκπαίδευσης (1999/C 10/06) COM(1998) 750 τελικό - 98/0352(CNS)

(Υποβληθείσα από την Επιτροπή στις 15 Δεκεμβρίου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 126 και 127, σε συνδυασμό με το άρθρο 228 σημείο 3 πρώτη παράγραφος,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι το πρόσθετο πρωτόκολλο της ευρωπαϊκής συμφωνίας για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, έχει συναφθεί με απόφαση του Συμβουλίου και της Επιτροπής της 4ης Δεκεμβρίου 1995,

ότι σύμφωνα με το άρθρο 1 του πρόσθετου πρωτοκόλλου, η Βουλγαρία μπορεί να συμμετέχει σε κοινοτικά προγράμματα-πλαίσια, ειδικά προγράμματα, σχέδια ή άλλες δράσεις ιδίως στους τομείς κατάρτισης και εκπαίδευσης και ότι δυνάμει του άρθρου 2, οι όροι και οι προϋποθέσεις για τη συμμετοχή της Βουλγαρίας στις δραστηριότητες που αναφέρονται στο άρθρο 1 θα αποφασίζονται από το Συμβούλιο Σύνδεσης,

ότι η απόφαση 94/819/ΕΚ της 6ης Δεκεμβρίου 1994 για την καθιέρωση προγράμματος δράσης για την εφαρμογή μιας πολιτικής της Ευρωπαϊκής Κοινότητας για την επαγγελματική κατάρτιση, (που στο εξής καλείται «Leonardo da Vinci» (1) και ιδιαίτερα, το άρθρο 9 παράγραφος 1 και εξής, και ότι η απόφαση αριθ. 819/95/ΕΚ της 14ης Μαρτίου 1995 του Ευρωπαϊκού Κοινοβουλίου και του Συμβουλίου για την καθιέρωση ενός κοινοτικού προγράμματος δράσης στον τομέα της εκπαίδευσης [που στο εξής καλείται «Socrates» (2)] και, ιδιαίτερα, το άρθρο 7, παράγραφος 3 και εξής, προβλέπει ότι τα προγράμματα αυτά θα είναι ανοικτά στη συμμετοχή των συνδεδεμένων χωρών της Κεντρικής Ευρώπης σύμφωνα με τους όρους που αναφέρονται στα πρόσθετα πρωτόκολλα των ευρωπαϊκών συμφωνιών σχετικά με τη συμμετοχή σε κοινοτικά προγράμματα,

ΑΠΟΦΑΣΙΖΕΙ:

Η θέση που θα λάβει η Κοινότητα στο Συμβούλιο Σύνδεσης που θεσπίστηκε από την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, σχετικά με τη συμμετοχή της Βουλγαρίας σε κοινοτικά προγράμματα στους τομείς κατάρτισης και εκπαίδευσης, είναι το προσαρτημένο σχέδιο απόφασης του Συμβουλίου Σύνδεσης.

(1) ΕΕ L 340 της 29.12.1994.

(2) ΕΕ L 87 της 20.4.1995.

ΠΑΡΑΡΤΗΜΑ I

Σχέδιο απόφασης αριθ. . . ./98 του Συμβουλίου Σύνδεσης ΕΚ-Βουλγαρίας της . . . . 1999 για τη θέσπιση των όρων και προϋποθέσεων συμμετοχής της Βουλγαρίας σε κοινοτικά προγράμματα στους τομείς της κατάρτισης και της εκπαίδευσης

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου (1),

το πρόσθετο πρωτόκολλο της ευρωπαϊκής συμφωνίας για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, σχετικά με τη συμμετοχή της Βουλγαρίας σε κοινοτικά προγράμματα (2), και ιδίως τα άρθρα 1 και 2,

Εκτιμώντας:

ότι σύμφωνα με το άρθρο 1 του εν λόγω πρόσθετου πρωτοκόλλου, η Βουλγαρία μπορεί να συμμετέχει σε κοινοτικά προγράμματα-πλαίσια, ειδικά προγράμματα, σχέδια ή άλλες δράσεις ιδίως στους τομείς της κατάρτισης και εκπαίδευσης,

ότι δυνάμει του άρθρου 2 του εν λόγω πρόσθετου πρωτοκόλλου οι όροι και οι προϋποθέσεις συμμετοχής της Βουλγαρίας στις δραστηριότητες που αναφέρονται στο άρθρο 1 θα αποφασίζονται από το Συμβούλιο Σύνδεσης 7

ΑΠΟΦΑΣΙΖΕΙ:

Άρθρο 1

Η Βουλγαρία θα συμμετάσχει στο κοινοτικό πρόγραμμα Leonardo da Vinci και Socrates σύμφωνα με τους όρους και τις προϋποθέσεις που καθορίζονται στα παραρτήματα I και II τα οποία αποτελούν αναπόσπαστο μέρος της παρούσας απόφασης.

Άρθρο 2

Η παρούσα απόφαση θα εφαρμόζεται καθόλη τη διάρκεια του προγράμματος Leonardo da Vinci και Socrates.

Άρθρο 3

Η παρούσα απόφαση θα τεθεί σε ισχύ την πρώτη ημέρα του μήνα που ακολουθεί της έκδοσής της.

(1) ΕΕ L 358 της 31.12.1994.

(2) ΕΕ L 317 της 30.12.1995.

ΠΑΡΑΡΤΗΜΑ II

Όροι και προϋποθέσεις συμμετοχής της Βουλγαρίας στα προγράμματα Leonardo da Vinci και Socrates

1. Η Βουλγαρία θα συμμετέχει σε όλες τις δραστηριότητες των προγραμμάτων Leonardo da Vinci και Socrates (καλούμενων στο εξής «τα προγράμματα») σύμφωνα, εκτός αν προβλέπεται άλλως στην παρούσα απόφαση, με τους στόχους, τα κριτήρια, τις διαδικασίες και τις προθεσμίες που καθορίζονται στην απόφαση αριθ. 818/94/ΕΚ του Συμβουλίου για την καθιέρωση προγράμματος δράσης για την εφαρμογή μιας πολιτικής της Ευρωπαϊκής Κοινότητας για την επαγγελματική κατάρτιση και στην απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου για την καθιέρωση ενός προγράμματος δράσης Socrates της Ευρωπαϊκής Κοινότητας.

2. - Οι όροι και οι προϋποθέσεις για την υποβολή, αξιολόγηση και επιλογή αιτήσεων από επιλέξιμους οργανισμούς, οργανώσεις και ιδιώτες από τη Βουλγαρία θα είναι οι ίδιοι με αυτούς που εφαρμόζονται σε επιλέξιμους οργανισμούς, οργανώσεις και ιδιώτες από την Κοινότητα.

- Οι δραστηριότητες γλωσσικής προετοιμασίας και κατάρτισης αφορούν τις επίσημες γλώσσες της Κοινότητας. Σε εξαιρετικές περιπτώσεις, μπορούν να γίνουν δεκτές άλλες γλώσσες εφόσον το απαιτεί η προετοιμασία του προγράμματος.

3. Για να εξασφαλιστεί η κοινοτική διάσταση του προγράμματος, θα απαιτηθούν διεθνικά σχέδια και δραστηριότητες που θα προτείνει η Βουλγαρία προκειμένου να συμπεριληφθεί ένας ελάχιστος αριθμός εταίρων από τα κράτη μέλη της Κοινότητας. Αυτός ο ελάχιστος αριθμός θα αποφασιστεί στο πλαίσιο της εφαρμογής του προγράμματος, λαμβάνοντας υπόψη το χαρακτήρα των διαφόρων δραστηριοτήτων, τον αριθμό των εταίρων σε ένα δεδομένο σχέδιο και τον αριθμό των χωρών που συμμετέχουν στο πρόγραμμα. Σχέδια και δραστηριότητες που υλοποιούνται αποκλειστικά μεταξύ της Βουλγαρίας και των κρατών της ΕΖΕΣ που αποτελούν μέρη της συμφωνίας ΕΟΧ ή οποιωνδήποτε άλλων τρίτων χωρών, συμπεριλαμβανομένων αυτών που έχουν συνάψει συμφωνία σύνδεσης με την Κοινότητα, για τις οποίες η συμμετοχή στο πρόγραμμα είναι ανοικτή, δεν είναι επιλέξιμα για κοινοτική χρηματοδοτική στήριξη.

4. Σύμφωνα με τους όρους των σχετικών διατάξεων των αποφάσεων για τα προγράμματα Leonardo da Vinci και Socrates, η Βουλγαρία θα καθορίσει τις κατάλληλες δομές και μηχανισμούς σε εθνικό επίπεδο και θα λάβει όλα τα αναγκαία μέτρα για να εξασφαλίσει τον εθνικό συντονισμό και οργάνωση της εφαρμογής του προγράμματος.

5. Η Βουλγαρία θα καταβάλει κάθε χρόνο συνεισφορά στο γενικό προϋπολογισμό της Ευρωπαϊκής Ένωσης για την κάλυψη του κόστους που προκύπτει από τη συμμετοχή της στο πρόγραμμα (βλ. παράρτημα III).

Η επιτροπή σύνδεσης έχει το δικαίωμα να προσαρμόζει την εν λόγω συνεισφορά οσάκις κρίνεται αναγκαίο.

6. Τα κράτη μέλη της Κοινότητας και η Βουλγαρία θα καταβάλουν κάθε προσπάθεια στο πλαίσιο των ισχυουσών διατάξεων, προκειμένου να διευκολύνουν την ελεύθερη κυκλοφορία και διαμονή σπουδαστών, καθηγητών, πανεπιστημιακού διοικητικού προσωπικού και άλλων επιλέξιμων ατόμων που θα διακινούνται μεταξύ Βουλγαρίας και κρατών μελών της Κοινότητας με σκοπό τη συμμετοχή σε δραστηριότητες που καλύπτει η παρούσα απόφαση.

7. Με την επιφύλαξη των αρμοδιοτήτων της Επιτροπής και του Ελεγκτικού Συνεδρίου της Ευρωπαϊκής Κοινότητας σε σχέση με την παρακολούθηση και αξιολόγηση του προγράμματος δυνάμει των αποφάσεων για τα προγράμματα Leonardo da Vinci και Socrates (άρθρα 10 και 8, αντιστοίχως), η συμμετοχή της Βουλγαρίας στο πρόγραμμα θα παρακολουθείται συνεχώς σε βάση εταιρικής σχέσης που θα περιλαμβάνει τη Βουλγαρία και την Επιτροπή των Ευρωπαϊκών Κοινοτήτων. Η Βουλγαρία θα υποβάλει τις αναγκαίες εκθέσεις στην Επιτροπή και θα λαμβάνει μέρος σε άλλες ειδικές δραστηριότητες που θα αναλάβει η Κοινότητα στο πλαίσιο αυτό.

8. Με την επιφύλαξη των διαδικασιών που αναφέρονται στο άρθρο 6 της απόφασης για το πρόγραμμα Leonardo da Vinci και στο άρθρο 4 της απόφασης για το πρόγραμμα Socrates, η Βουλγαρία θα καλείται σε συνεδριάσεις συντονισμού για οποιοδήποτε ζήτημα αφορά την εφαρμογή της παρούσας απόφασης πριν από τις τακτικές συνεδριάσεις της επιτροπής. Η Επιτροπή θα ενημερώνει τη Βουλγαρία σχετικά με τα αποτελέσματα των εν λόγω τακτικών συνεδριάσεων.

9. Η γλώσσα που θα χρησιμοποιείται όσον αφορά τη διαδικασία εφαρμογής, τις συμβάσεις, τις υποβλητέες εκθέσεις και άλλους διοικητικούς διακανονισμούς του προγράμματος, θα είναι μία από τις επίσημες γλώσσες της Κοινότητας.

ΠΑΡΑΡΤΗΜΑ III

Χρηματοδοτική συνεισφορά της Βουλγαρίας στα προγράμματα Leonardo da Vinci και Socrates

1. Η χρηματοδοτική συνεισφορά της Βουλγαρίας θα καλύπτει:

- μη επιστρεπτέες ενισχύσεις ή οποιαδήποτε άλλη χρηματοδοτική στήριξη του προγράμματος σε συμμετέχοντες από τη Βουλγαρία,

- τη χρηματοδοτική στήριξη του προγράμματος Leonardo da Vinci για τη λειτουργία του εθνικού οργανισμού,

- το συμπληρωματικό διοικητικό κόστος σχετικά με τη διαχείριση του προγράμματος από την Ευρωπαϊκή Επιτροπή που προέρχεται από τη συμμετοχή της Βουλγαρίας.

2. Για κάθε δημοσιονομικό έτος, το συγκεντρωτικό ποσό των μη επιστρεπτέων ενισχύσεων ή οποιασδήποτε άλλης χρηματοδοτικής στήριξης που λαμβάνουν από τα προγράμματα οι βούλγαροι δικαιούχοι και οι εθνικοί οργανισμοί οι αρμόδιοι για το Leonardo da Vinci της Βουλγαρίας δεν θα υπερβαίνει τη συνεισφορά που καταβάλλει η Βουλγαρία, μετά την αφαίρεση του συμπληρωματικού διοικητικού κόστους.

Εάν η συνεισφορά που καταβάλλει η Βουλγαρία στο γενικό προϋπολογισμό της Ευρωπαϊκής Ένωσης, μετά την αφαίρεση του συμπληρωματικού διοικητικού κόστους, είναι υψηλότερη από το συγκεντρωτικό ποσό των μη επιστρεπτέων ενισχύσεων ή άλλης χρηματοδοτικής στήριξης που έχουν λάβει από το πρόγραμμα οι βούλγαροι δικαιούχοι και ο εθνικός οργανισμός, ο αρμόδιος για το Leonardo da Vinci, η Επιτροπή θα μεταφέρει το υπόλοιπο στο επόμενο δημοσιονομικό έτος, και θα αφαιρείται από την συνεισφορά του επόμενου έτους. Εάν το εν λόγω υπόλοιπο παραμένει και μετά την ολοκλήρωση του προγράμματος, θα επιστραφεί στη Βουλγαρία το αντίστοιχο ποσό.

3. Leonardo da Vinci

Η συνεισφορά της Βουλγαρίας θα είναι για συμμετοχή το 1999, 1 114 00 Ecu. Από το σύνολο αυτό, ποσό 72 000 Ecu θα καλύψει το συμπληρωματικό διοικητικό κόστος σχετικά με τη διαχείριση του προγράμματος από την Επιτροπή το οποίο προκύπτει από τη συμμετοχή της Βουλγαρίας,

4. Socrates

Η συνεισφορά της Βουλγαρίας θα είναι 4 140 000 Ecu το 1999 για συμμετοχή σε όλο το πρόγραμμα Socrates, συμπεριλαμβανομένου του κεφαλαίου I (Erasmus). Από το σύνολο αυτό, ετήσιο ποσό 270 000 Ecu θα καλύψει συμπληρωματικό διοικητικό κόστος σχετικά με τη διαχείριση του προγράμματος από την Επιτροπή το οποίο προκύπτει από τη συμμετοχή της Βουλγαρίας.

5. Θα ισχύει ο δημοσιονομικός κανονισμός που εφαρμόζεται στο γενικό προϋπολογισμό της Ευρωπαϊκής Ένωσης, ιδίως για τη διαχείριση της συνεισφοράς της Βουλγαρίας.

Μετά την έναρξη ισχύος της παρούσας απόφασης και στις αρχές κάθε έτους, η Επιτροπή θα στείλει στη Βουλγαρία πρόσκληση προς καταβολή των κεφαλαίων που αντιστοιχούν στη συνεισφορά της στο κόστος βάσει της παρούσας απόφασης.

Η συνεισφορά αυτή θα είναι εκπεφρασμένη σε Ecu και θα κατατεθεί σε τραπεζικό λογαριασμό σε Ecu της Επιτροπής.

Ο υπολογισμός της ετήσιας συνεισφοράς βασίζεται στη συμμετοχή στη διάρκεια ενός ολόκληρου δημοσιονομικού έτους. Εάν η απόφαση του Συμβουλίου Σύνδεσης τεθεί σε ισχύ στη διάρκεια του έτους, η συνεισφορά γι' αυτό το έτος θα προσαρμοστεί λαμβάνοντας υπόψη την κατάσταση εφαρμογής των προγραμμάτων για το συγκεκριμένο έτος.

Η Βουλγαρία θα καταβάλει τη συνεισφορά της στο ετήσιο κόστος βάσει της παρούσας απόφασης σύμφωνα με την πρόσκληση προς καταβολή και το αργότερο τρεις μήνες μετά την αποστολή της πρόσκλησης προς καταβολή. Οποιαδήποτε καθυστέρηση στην καταβολή της εισφοράς θα επιφέρει την καταβολή τόκων εκ μέρους της Βουλγαρίας για το ανεξόφλητο ποσό από την ημερομηνία λήξεως. Το επιτόκιο αντιστοιχεί στο επιτόκιο που εφαρμόζει το Ευρωπαϊκό Ταμείο Νομισματικής Συνεργασίας για το μήνα της ημερομηνίας λήξεως, για τις πράξεις του σε Ecu (1), προσαυξημένο κατά 1,5 ποσοστιαία μονάδα.

6. Η Βουλγαρία θα καταβάλει το συμπληρωματικό διοικητικό κόστος που αναφέρεται στην παράγραφο 3 και 4 από τον εθνικό προϋπολογισμό της.

7. Η Βουλγαρία θα καταβάλει επίσης από τον εθνικό προϋπολογισμό της για το 1999 31 000 Ecu από το υπόλοιπο της ετήσιας συνεισφοράς της στο πρόγραμμα Leonardo da Vinci που αναφέρεται στην παράγραφο 3. Υπό τον όρο των τακτικών διαδικασιών προγραμματισμού του Phare, 1 011 000 Ecu θα καταβληθεί από το Ετήσιο Εθνικό Ενδεικτικό Πρόγραμμα Phare της Βουλγαρίας για το 1999.

Η Βουλγαρία θα καταβάλει επίσης από τον εθνικό προϋπολογισμό της για το 1999, 116 000 Ecu από το υπόλοιπο της ετήσιας συνεισφοράς της στο πρόγραμμα Socrates, που αναφέρεται στην παράγραφο 4. Υπό τον όρο των τακτικών διαδικασιών προγραμματισμού του Phare, 3 754 000 Ecu θα καταβληθεί από το Ετήσιο Εθνικό Ενδεικτικό Πρόγραμμα Phare της Βουλγαρίας για το 1999.

(1) Το επιτόκιο δημοσιεύεται κάθε μήνα στην Επίσημη Εφημερίδα των Ευρωπαϊκών Κοινοτήτων - σειρά C.